สรุปเส้นทาง Garmin จากผลิต GPS เครื่องบิน สู่เจ้าตลาด นาฬิกาออกกำลังกาย
หลายปีมานี้ เทรนด์การออกกำลังกายและดูแลสุขภาพ  เริ่มถูกพูดถึงมากขึ้น จนกลายเป็นไลฟ์สไตล์ของหลายคนไปแล้ว  ซึ่งด้วยเทรนด์การออกกำลังกายนี่เอง ที่ทำให้อุปกรณ์อย่าง “นาฬิกาออกกำลังกาย” เริ่มมาอยู่บนข้อมือของใครหลาย ๆ คนมากขึ้น ในช่วงที่ผ่านมา  ซึ่งหากให้ลองนึกชื่อแบรนด์นาฬิกาออกกำลังกาย  เชื่อว่าหลายคนจะนึกถึงชื่อแบรนด์ “Garmin”  รู้หรือไม่ว่า บริษัท Garmin ในปัจจุบัน มีมูลค่าบริษัท 890,000 ล้านบาท  และมีจุดเริ่มต้น จากการทำ GPS เครื่องบิน  แล้วจากทำ GPS เครื่องบิน Garmin มาทำนาฬิกาออกกำลังกาย ได้อย่างไร ? ลงทุนแมนจะเล่าให้ฟัง
16 ธ.ค. 2564

สรุปเส้นทาง Garmin จากผลิต GPS เครื่องบิน สู่เจ้าตลาด นาฬิกาออกกำลังกาย /โดย ลงทุนแมน
หลายปีมานี้ เทรนด์การออกกำลังกายและดูแลสุขภาพ 
เริ่มถูกพูดถึงมากขึ้น จนกลายเป็นไลฟ์สไตล์ของหลายคนไปแล้ว
ซึ่งด้วยเทรนด์การออกกำลังกายนี่เอง ที่ทำให้อุปกรณ์อย่าง “นาฬิกาออกกำลังกาย” เริ่มมาอยู่บนข้อมือของใครหลาย ๆ คนมากขึ้น ในช่วงที่ผ่านมา
ซึ่งหากให้ลองนึกชื่อแบรนด์นาฬิกาออกกำลังกาย 
เชื่อว่าหลายคนจะนึกถึงชื่อแบรนด์ “Garmin”
รู้หรือไม่ว่า บริษัท Garmin ในปัจจุบัน มีมูลค่าบริษัท 890,000 ล้านบาท 
และมีจุดเริ่มต้น จากการทำ GPS เครื่องบิน
แล้วจากทำ GPS เครื่องบิน Garmin มาทำนาฬิกาออกกำลังกาย ได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝ 
เรื่องราวเริ่มต้นจากวิศวกรไฟฟ้า 2 คน ชื่อว่าคุณ Gary Burrell และคุณ Min H. Kao
สองคนนี้ มาร่วมงานกันในปี 1983 ในขณะที่ทำโปรเจกต์เกี่ยวกับเทคโนโลยี GPS (Global Positioning System) ให้กับกระทรวงกลาโหม
ด้วยความที่ คุณ Gary Burrell และคุณ Min H. Kao ได้ศึกษาเกี่ยวกับเทคโนโลยี GPS มาตั้งแต่ช่วงแรกเริ่ม พวกเขาก็มองเห็นถึงศักยภาพ ว่าเทคโนโลยี GPS จะมาเปลี่ยนโลกในอนาคตได้
ในตอนนั้น GPS ยังถือว่าเป็นเทคโนโลยีที่ค่อนข้างจำกัดการใช้งานอยู่เฉพาะทางการทหารในสหรัฐอเมริกา แต่หลังจากนั้นไม่นาน รัฐบาลและกองทัพสหรัฐฯ ก็เริ่มอนุญาตให้คนทั่วไปเข้าถึงการใช้งานเทคโนโลยีนี้ได้มากขึ้น
พอเรื่องเป็นแบบนี้ พวกเขาก็เริ่มระดมทุนจากครอบครัวและเพื่อน ๆ แล้วจัดตั้งบริษัทขึ้นในปี 1989 เพื่อดำเนินธุรกิจเกี่ยวกับอุปกรณ์ GPS
โดยพวกเขาตั้งชื่อบริษัทอย่างเรียบง่ายว่า “Garmin” ซึ่งที่มาก็ไม่ได้มีอะไรซับซ้อน เพราะมาจากชื่อของทั้งสองคนรวมกันนั่นเอง
บริษัทเริ่มวางขายผลิตภัณฑ์ตัวแรก เป็นอุปกรณ์ GPS พกพาสำหรับนำทางเครื่องบินโดยเฉพาะ ซึ่งก็ได้รับความนิยมอย่างมาก เพราะมีลูกค้าคนสำคัญคือกองทัพสหรัฐฯ 
ประกอบกับผลิตภัณฑ์ของ Garmin ก็มีคุณภาพดี จนเป็นที่บอกต่อกันในวงการ
ต่อมาเทคโนโลยี GPS ก็ยิ่งพัฒนาขึ้น ประกอบกับทางรัฐบาลสหรัฐอเมริกาก็เริ่มเปิดกว้างกว่าเดิม โดยอนุญาตให้ประชาชนเข้าถึงเทคโนโลยี GPS ที่มีการระบุตำแหน่งที่มีความแม่นยำมากขึ้น
Garmin จึงได้ขยายตลาดไปทำอุปกรณ์ GPS สำหรับรถยนต์เพิ่มเติมขึ้นมา
ด้วยความสำเร็จของผลิตภัณฑ์ตัวแรก อย่าง GPS สำหรับเครื่องบิน ก็ทำให้ Garmin สามารถขึ้นมาเป็นผู้นำของตลาดอุปกรณ์ GPS สำหรับรถยนต์ได้ไม่ยาก
ที่น่าสนใจคือ คู่แข่งตัวจริงของ Garmin กลับไม่ใช่ GPS รถยนต์ของแบรนด์อื่น 
แต่กลายเป็น “สมาร์ตโฟน” ที่ถูกพัฒนาให้มีประสิทธิภาพสูงขึ้นเรื่อย ๆ จนสามารถใช้งาน GPS ได้
GPS บนสมาร์ตโฟนเริ่มพัฒนาขึ้นเรื่อย ๆ 
จนสามารถดูสภาพการจราจรแบบ Real time ได้เสถียรมากขึ้น จนทำให้อุปกรณ์ GPS สำหรับรถยนต์มีความสำคัญลดลง ซึ่งเรื่องนี้กระทบกับรายได้ของ Garmin ที่เน้นขาย GPS สำหรับรถยนต์ไปแบบเต็ม ๆ
พอเป็นแบบนี้ Garmin จึงพยายามปรับตัวและแก้เกมครั้งใหม่
ด้วยการพัฒนาอุปกรณ์ GPS ที่สามารถสวมใส่ได้ โดยเน้นกลุ่มคนที่ออกกำลังกาย และกลุ่มคนใช้ชีวิตกลางแจ้ง
ปี 2003 ได้มีการวางขายผลิตภัณฑ์ใหม่ชื่อว่า “Forerunner 201” ซึ่งเป็นนาฬิกา GPS สำหรับออกกำลังกายรุ่นแรกของโลก
Forerunner 201 เป็นเหมือนตัวจุดประกายให้ Garmin เห็นศักยภาพการเติบโตของตลาดอุปกรณ์ GPS สำหรับสวมใส่ Garmin จึงพัฒนาผลิตภัณฑ์อย่างต่อเนื่อง เพิ่มฟีเชอร์ใหม่ ๆ เช่น เซนเซอร์วัดชีพจรหัวใจ เทคโนโลยีการชาร์จไฟด้วยพลังงานแสงอาทิตย์
ปัจจุบัน Garmin เป็นทั้งผู้ออกแบบ ผลิต ทำการตลาด และจัดจำหน่ายอุปกรณ์นำทาง GPS ครอบคลุมทั้งอุตสาหกรรมการบิน เดินทะเล ยานยนต์ รวมถึงอุปกรณ์สำหรับสายฟิตเนส
แล้วผลประกอบการช่วงที่ผ่านมาของ Garmin เป็นอย่างไร ?
ปี 2018 รายได้ 110,466 ล้านบาท กำไร 22,905 ล้านบาท
ปี 2019 รายได้ 123,998 ล้านบาท กำไร 31,432 ล้านบาท
ปี 2020 รายได้ 138,157 ล้านบาท กำไร 32,747 ล้านบาท
โดยสัดส่วนรายได้ มาจาก
- กลุ่มฟิตเนส 31%
- กลุ่มกิจกรรมกลางแจ้ง 27%
- กลุ่มการเดินทะเล 16%
- กลุ่มการบิน 15%
- กลุ่มยานยนต์ 11%
ซึ่งนอกจากสินค้าที่เกี่ยวข้องกับระบบ GPS แล้ว
Garmin ก็ยังมีสินค้าอื่นอีก เช่น เครื่องหาปลาระบบโซนาร์ จอแสดงผลในห้องนักบิน
 
หากดูจากการแบ่งรายได้ตามกลุ่ม จะเห็นว่ารายได้จากกลุ่มฟิตเนสมีสัดส่วนที่สูงสุด ซึ่งตัวอย่างผลิตภัณฑ์ในกลุ่มนี้ก็คือ นาฬิกาสำหรับออกกำลังกาย
ทีนี้ลองมาดู ส่วนแบ่งการตลาดยอดขาย นาฬิกาออกกำลังกาย (Sport watch) ในปี 2020 อ้างอิงจากเว็บไซต์ Tech Advisor
- Garmin 43%
- Amazfit 18%
- Huawei 13%
- อื่น ๆ 26%
เราจะเห็นว่า นอกจากรายได้และกำไรของ Garmin จะเติบโตตลอดในระยะ 3 ปีที่ผ่านมา Garmin ยังเป็นผู้นำในตลาดนาฬิกาออกกำลังกายอีกด้วย
ที่น่าสนใจอีกเรื่องก็คือ Garmin ยังมีอัตรากำไรสุทธิ มากกว่า 20% ซึ่งถือว่าอยู่ในระดับสูง
โดย Garmin ใช้กลยุทธ์ที่เรียกว่า “Vertical Integration” หรือกลยุทธ์แนวดิ่ง
วิธีการคือทาง Garmin ทำการออกแบบ ผลิต ทำการตลาด จัดจำหน่ายผลิตภัณฑ์เองทั้งหมด โดยไม่มีการใช้ Outsource ทำให้ Garmin สามารถควบคุมกระบวนการตั้งแต่ต้นน้ำถึงปลายน้ำได้ 
ทำให้สามารถควบคุมต้นทุนและคุณภาพของผลิตภัณฑ์ได้อย่างเต็มประสิทธิภาพ
ถึงตรงนี้ เราได้ข้อคิดอะไรจากเรื่องราวของ Garmin บ้าง ?
- เรื่องแรกคือ เราได้เห็นว่า ความเชี่ยวชาญในสิ่งที่ทำ นำไปสู่ความสำเร็จ
เหมือนที่ทาง Garmin เป็นผู้เชี่ยวชาญเรื่อง GPS จึงมุ่งเน้นพัฒนาผลิตภัณฑ์ที่เกี่ยวข้องกับ GPS ตั้งแต่สำหรับเครื่องบิน ยันนาฬิกาสำหรับออกกำลังกาย จนเป็นภาพจำของผู้บริโภคว่า ถ้านึกถึงอุปกรณ์ GPS จะนึกถึง Garmin เป็นแบรนด์แรก ๆ
- เรื่องที่สอง คือการทำธุรกิจให้อยู่รอด ต้องรู้จักปรับตัว
ทันทีที่ GPS ติดรถยนต์ของ Garmin ถูกแย่งส่วนแบ่งไปโดยสมาร์ตโฟน บริษัทก็ปรับตัวไปพัฒนาสินค้าอื่น เช่น นาฬิกา GPS สำหรับออกกำลังกาย
ซึ่งใครจะไปคิดว่า การเอา GPS มาใส่ในนาฬิกา จะกลายมาเป็นผลิตภัณฑ์สร้างชื่อเสียงให้กับบริษัทที่มีส่วนแบ่งการตลาดเป็นอันดับหนึ่งของโลก
และทั้งหมดนี้ ก็คือสรุปเส้นทางของ Garmin 
บริษัทที่มีชื่อเสียงในเรื่องอุปกรณ์ GPS ระดับโลก 
ที่วันนี้มีมูลค่าบริษัท เกือบ 9 แสนล้านบาท..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-